เมนูรักพิชิตใจราชา

***เมนูรักพิชิตใจราชา*** (; ) เป็นละครโทรทัศน์เกาหลีใต้แนวรักจินตนิมิต ประพันธ์บทโดย fGRD กำกับโดยชัง แท-ยู และนำแสดงโดยอิม ยุน-อา, อี แช-มิน, คัง ฮัน-นา และชเว กวี-ฮา เป็นการถ่ายทอดเรื่องราวของเชฟอาหารฝรั่งเศสชาวเกาหลีใต้ผู้มากความสามารถ ที่ก้าวสู่จุดสูงสุดของอาชีพการงาน แต่แล้วกลับเกิดเหตุไม่คาดฝัน ทำให้เธอหลุดย้อนเวลากลับไปในอดีต และได้พบกับพระราชา ซึ่งได้รับการกล่าวขานว่าเป็นทั้ง “นักชิมชั้นเลิศ” และในขณะเดียวกันก็เป็น “ทรราชผู้โหดร้าย” การพบกันของทั้งสองจึงกลายเป็นจุดเริ่มต้นของเรื่องราวความรักและความขัดแย้งที่เข้มข้น โดยออกอากาศตอนแรกทางช่องทีวีเอ็นในวันที่ 23 สิงหาคม ค.ศ. 2025 ออกอากาศทุกวันเสาร์และอาทิตย์ เวลา 21:10 น. (เวลามาตรฐานเกาหลี) และเผยแพร่ย้อนหลังในรูปแบบสตรีมมิงทางเน็ตฟลิกซ์

## เรื่องย่อ
*เมนูรักพิชิตใจราชา* ถ่ายทอดเรื่องราวของย็อน จี-ย็อง (อิม ยุน-อา) เชฟสาวยุคปัจจุบันที่พลันย้อนเวลากลับไปสมัยโชซ็อนในช่วงเกิดสุริยุปราคา และได้ไปปรากฏตัวในพระราชวังของกษัตริย์อีฮ็อน  (อี แช-มิน) กษัตริย์หนุ่มผู้แบกรับบาดแผลจากการสูญเสียพระมารดา และเต็มไปด้วยความแค้นต่อเหล่าขุนนางฉ้อฉล

แรกเริ่ม จี-ย็องถูกมองว่าเป็นคนนอกผู้น่าสงสัย ทว่าความสามารถด้านอาหารของเธอกลับสร้างความประทับใจให้กษัตริย์อีฮ็อน จนได้รับการแต่งตั้งเป็นเชฟในวัง ด้วยการผสมผสานเทคนิคการทำอาหารสมัยใหม่เข้ากับวัตถุดิบพื้นบ้าน

ระหว่างที่จี-ย็องต้องเผชิญความซับซ้อนทางการเมืองในราชสำนัก เธอต้องเจอกับการชิงดีชิงเด่นจากสนมคัง มก-จู (คัง ฮัน-นา) และแผนการขององค์ชายเจซ็อน (ชเว กวี-ฮา) ที่หมายโค่นบัลลังก์ แต่ด้วยรสชาติอาหารจี-ย็องค่อย ๆ สร้างความไว้วางใจให้กษัตริย์อีฮ็อน และปลุกความทรงจำอบอุ่นในวัยเยาว์ของพระองค์ขึ้นมาใหม่ จนเริ่มสั่นคลอนภาพลักษณ์ “ทรราชผู้เย็นชา” ที่ใคร ๆ ต่างหวาดกลัว

ละครเรื่องนี้ผสานทั้งความรัก ตลก และการวางแผนทางการเมือง ถ่ายทอดการต่อสู้ของจี-ย็องเพื่อต่อลมหายใจในวัง ปกป้องคนที่เธอรัก และค้นหาคำตอบว่าเธอควรจะเปลี่ยนประวัติศาสตร์ หรือหาทางกลับไปยังปัจจุบันกันแน่

## นักแสดง
### นักแสดงนำ
* อิม ยุน-อา รับบทเป็น ย็อน จี-ย็อง
: เชฟอาหารฝรั่งเศสชาวเกาหลีใต้ ผู้มีบุคลิกสดใส มั่นใจ และไม่ยอมแพ้ง่าย ๆ จี-ย็องคือหญิงสาวที่ชีวิตพลิกผันอย่างไม่คาดฝัน หลังจากคว้าชัยชนะครั้งยิ่งใหญ่ในการแข่งขันทำอาหารฝรั่งเศสระดับโลก เธอกลับถูกพัดพาไปยังยุคโชซ็อนโดยไม่ทันตั้งตัว
* อี แช-มิน รับบทเป็น อี ฮ็อน
: กษัตริย์แห่งโชซ็อน ผู้ได้รับการขนานนามว่าเป็นทั้ง “นักชิมชั้นเลิศ” และในขณะเดียวกันก็เป็น “ทรราชผู้โหดร้าย” พระองค์มีรสนิยมด้านอาหารที่ละเอียดลึกซึ้งไม่แพ้เชฟมืออาชีพ ทว่าเบื้องหลังความพิถีพิถันนั้นกลับเป็นกษัตริย์ผู้แข็งกร้าว เย็นชา และครองบัลลังก์ด้วยความน่าเกรงขาม
* คัง ฮัน-นา รับบทเป็น คัง มก-จู
: สตรีผู้เปี่ยมด้วยไฟปรารถนา เธอคือหญิงคนสำคัญที่สามารถเอาชนะใจอีฮ็อนได้ และได้รับการแต่งตั้งให้เป็นสนมเอกที่อยู่เคียงข้างพระองค์มาอย่างยาวนาน ความรัก ความทุ่มเท และความทะเยอทะยาน ทำให้เธอไม่เพียงเป็นที่โปรดปราน แต่ยังเป็นผู้หญิงที่พร้อมเผชิญศึกชิงบัลลังก์และหัวใจ
* ชเว กวี-ฮา รับบทเป็น องค์ชายเจ ซ็อน
: เชื้อพระวงศ์แห่งโชซ็อน ผู้ซ่อนตัวตนภายใต้ท่าทีกร้าวกระด้างดุจโจรป่า หลังการสิ้นพระชนม์ของพระบิดา เขาต้องดิ้นรนเอาตัวรอดด้วยเล่ห์เหลี่ยมและกำลัง แต่ในใจกลับไม่เคยละทิ้งความทะเยอทะยานที่จะโค่นล้ม อีฮอน และก้าวขึ้นครองบัลลังก์แทนที่

### นักแสดงสมทบ
* ซอ อี-ซุก รับบทเป็น พระหมื่นปีอินจู
: พระหมื่นปีหลวง ผู้ทรงอำนาจสูงสุดในราชสำนัก นางคือผู้อยู่เบื้องหลังโศกนาฏกรรมการสิ้นพระชนม์ของพระมารดาแห่งอีฮ็อน ด้วยเล่ห์กลการเมืองและอำนาจบารมี พระหมื่นปีหลวงจึงเป็นทั้งผู้ค้ำจุนราชบัลลังก์ และศัตรูที่ฝังรากลึกในหัวใจของกษัตริย์หนุ่ม
* ยุน ซอ-อา รับบทเป็น ซอ กิล-กึม
: สาวใช้ในวังผู้ซื่อสัตย์และอบอุ่น เธอกลายเป็นเพื่อนสนิทของจีย็อง คอยให้กำลังใจและช่วยเหลือในยามคับขัน มิตรภาพของเธอกลายเป็นเสาหลักสำคัญที่ช่วยให้จีย็องปรับตัวและเอาชีวิตรอดในราชสำนักอันซับซ้อน

## การผลิต
### การคัดเลือกนักแสดง
รายชื่อนักแสดงซึ่งรวมถึง อิม, อี, คัง และชเว ได้รับการสรุปและยืนยันเมื่อวันที่ 24 มกราคม

### การถ่ายทำ
ตามรายงานของ *IZE* การถ่ายทำเริ่มขึ้นในวันที่ 23 มกราคม ค.ศ. 2025

## การรับชม

## อ้างอิง

## แหล่งข้อมูลอื่น
*  
* 
* 
* Bon Appetit, Your Majesty at Studio Dragon

หมวดหมู่:ละครโทรทัศน์เกาหลีใต้ในปี พ.ศ. 2568
หมวดหมู่:ละครโทรทัศน์ภาษาเกาหลี
หมวดหมู่:ละครโทรทัศน์แนวจินตนิมิตเกาหลีใต้
หมวดหมู่:ละครโทรทัศน์แนวรักเกาหลีใต้
หมวดหมู่:ละครโทรทัศน์ที่มีฉากในยุคราชวงศ์โชซ็อน
หมวดหมู่:ละครโทรทัศน์ช่องทีวีเอ็น
หมวดหมู่:ละครโทรทัศน์เกาหลีใต้ในคริสต์ทศวรรษ 2020
หมวดหมู่:ละครโทรทัศน์ที่ถ่ายทำในประเทศฝรั่งเศส